
<סדר היום:>
<הצעת חוק המכר (דירות) (תיקון מס' 7) (מחירון הפריטים שבמפרט), התשע"ד-2013 של חבר הכנסת מאיר שטרית (כ/519)(פ/68/19)>
נכחו:

<חברי הוועדה:> 
דוד צור – מ"מ היו"ר
יצחק וקנין

מאיר שטרית
<מוזמנים:> 
	ליאורה לבקוביץ זידמן
	–
	מנהלת מינהל תכנון והנדסה, משרד הבינוי והשיכון

	אמיר פז
	–
	עו"ד בלשכה המשפטית, משרד הבינוי והשיכון

	צחי דוד
	–
	רפרנט שיכון ודתות באגף תקציבים, משרד האוצר

	ז'וריאל טולדנו
	–
	מנהלת תחום מפקח ארצי שומת מקרקעין, רשות המיסים, משרד האוצר

	נועה עמירב-פטאל
	–
	עו"ד, משרד המשפטים

	רוני בריק
	–
	סגן נשיא, התאחדות בוני הארץ

	אליאב בן שמעון
	–
	מנכ"ל התאחדות בוני הארץ, התאחדות בוני הארץ

	ישי איצקוביץ
	–
	יועץ המשפטי, התאחדות בוני הארץ

	אמיר הלר
	–
	סמנכ"ל, התאחדות בוני הארץ

	אהוד נדב
	–
	יועץ משפטי, התאחדות בוני הארץ

	יעקב פלקסר
	–
	יועץ משפטי, התאחדות בוני הארץ

	כרמלה וולקומירסקי
	–
	גזברית האגודה, אגודת אדריכלי הפנים

	עדנה לרמן
	–
	חברת הנהלה אדריכלית, אגודת אדריכלי הפנים

	מיכאל שיזף
	–
	המשמר החברתי

	יהל עמית
	–
	עו"ד, חב' "פוליסי", מייצג את התאחדות בוני הארץ


<ייעוץ משפטי: >
אתי בנדלר
אביגל כספי
<מנהלת הוועדה:>
לאה ורון
<רישום פרלמנטרי:>
אסתר מימון
<הצעת חוק המכר (דירות) (תיקון מס' 7) (מחירון הפריטים שבמפרט), התשע"ד-2013 של חבר הכנסת מאיר שטרית (כ/519)(פ/68/19)>
<היו"ר דוד צור:>
בוקר טוב, קודם כול, אני מתכבד להחליף את היושב-ראש הקבוע של הוועדה, חבר הכנסת אבישי ברוורמן, שנבצר ממנו להגיע. אנחנו דנים בהצעת חוק המכר (דירות) (תיקון מס' 7) (מחירון הפריטים שבמפרט), התשע"ד-2013, של חבר הכנסת מאיר שטרית. 
אנחנו ניתן לחבר הכנסת מאיר שטרית להציג את הרציונל של הצעת החוק שלו. נפתח את זה לדיון. הצעת החוק כבר עברה בקריאה ראשונה במליאה, ואנחנו מכינים אותה לקריאה השנייה והשלישית. בבקשה.
<מאיר שטרית:>
תודה רבה, אדוני היושב-ראש, הצעת החוק באמת נידונה בפעם השנייה. הצעת החוק נידונה במליאה, אושרה במליאה פה אחד, למיטב זכרוני. הצעת החוק באה להסדיר נושא שהוא מאוד מציק לזוגות צעירים ולמשפחות שקנו דירות חדשות. כאשר אדם הולך לקנות דירה חדשה, אחד התרגילים המקובלים, לצערי הרב, בענף הבניין, שקצת פועל נגד הזוגות הצעירים, שמחייבים את הדייר למשל על מטבח ב-50,000 שקל, ואם הוא מבקש לוותר על המטבח, מזכים אותו ב-5,000 שקל. זה סקנדל. זה תהליך אגב שמכירים אותו רבים מהזוגות הצעירים. דוגמה נוספת, אם אדם רוצה לשנות את נקודת החשמל שלו ממקום א' למקום ב', הנקודה עולה במפרט 50 שקל, ועל השינוי מחייבים אותו ב-500 שקל. אגב, זה עוד לפני שנבנה הבניין, לא אחרי שהוא נבנה ואתה צריך להעביר חוטים ולקדוח בקירות, אלא בכלל לפני הבנייה, לפני הביצוע של הקידוח. כנ"ל לגבי קרמיקה, אם אתה רוצה להחליף קרמיקה, להחליף כיור – המחירים מטורפים.
לכן הצעת החוק שלי קובעת שיהיו פריטים מסוימים, שבהם התמקדנו בדיון בקריאה הראשונה, שהם יהיו הפריטים שהקבלנים יהיו חייבים לחשוף את מחיריהם במפרט הכולל של הדירה, כך שכאשר אדם מבקש לוותר על פריט מסוים, הוא יזוכה במחיר שכתוב במפרט, כמובן מתוך הנחה של תום לב, שהמחיר שיפורט במפרט יהיה המחיר האמיתי של הפריט. לא עולה על דעתי חלילה וחס שבוני הארץ ירמו ויכתבו נגיד שהמטבח עולה 5,000 שקל, כך שאם אדם יזוכה באמת, הוא יזוכה ב-5,000 שקל. אני מאמין, אני בין המאמינים - - -
<היו"ר דוד צור:>
האם המחיר שייכתב, מחיר העלות של הקבלן או המחיר שגם ישקף את הרווח?
<מאיר שטרית:>
הקבלן צריך לכתוב מה המחיר האמיתי שלו, כמה עולה לו לעשות מטבח. הוא צריך לעשות את החשבון, לכתוב את המחיר האמיתי. בעניין הזה צריך לסמוך על תום לבם של בוני הארץ. אני רוצה לומר בשמחה שהיתה פגישה אצלי במשרד לפני הדיון הזה, גם עם ארגון בוני הארץ וגם עם אנשי משרד הבינוי והשיכון, ולמיטב הבנתי הגענו להסכמה, גם עם בוני הארץ, שזה ארגון הבונים והקבלנים, וגם עם אנשי משרד הבינוי והשיכון, הגענו פחות או יותר לנוסח מוסכם עם תיקונים שאני מקווה - - -
<היו"ר דוד צור:>
כולל רשימת הפריטים?
<מאיר שטרית:>
כן. אני מקווה באמת שנוכל היום לקדם את זה, להצביע על הצעת החוק, להביא אותה לקריאה שנייה ושלישית, ובזה באה גאולה לעולם.

<היו"ר דוד צור:>
בוא נשמע את בוני הארץ. מי הנציג?

<אמיר הלר:>
אני מהתאחדות בוני הארץ. אכן ישבנו עם חבר הכנסת שטרית, סיכמנו מה הפריטים שיהיו במחירון הזיכויים פלוס שני הפריטים שיהיו במחירון התוספות. קרי, דייר שירצה להוסיף נקודת שקע או נקודת מאור כתוספת, ולא רק כזיכוי כי הוא מוותר על הנקודה, אלא שהוא מעוניין להוסיף נקודה, יהיה כתוב במחירון בדיוק כמה הוא יידרש לשלם עבור הנקודה הנוספת.
<מאיר שטרית:>
או השינוי.

<אמיר הלר:>
במקרה של שינוי, אני קצת חולק על חבר הכנסת מבחינה זאת שאם זה בשלב התכנון, עוד לפני שנקבע איפה יהיה השקע ומחליפים, אני לא רואה סיבה, אלא אם כן זה נמצא על איזה תשתית של הבניין וזה מקשה על הנקודה, שיהיה שינוי במחיר, אבל מבחינתי זה בסדר.

<מאיר שטרית:>
גם אני לא רואה, אבל זה המצב.
<אמיר הלר:>
מבחינתי אם מדובר בשינוי עוד לפני שלב הביצוע, אין לי שום בעיה שזה יהיה אותו מחיר שנקבע במחירון התוספות או השינויים לצורך העניין בנקודה הזאת.
<היו"ר דוד צור:>
האם יש הבנה בעניין הזה?

<אמיר הלר:>
יש הבנה.
<מאיר שטרית:>
יש הבנה.

<היו"ר דוד צור:>
משרד השיכון. מה עמדתכם לעניין? בבקשה. מי אדוני?

<אמיר פז:>
אני מהלשכה המשפטית של המשרד. אין לנו בעיה עם רשימת הפריטים שסוכמה. סברנו והעברנו לכם גם הצעת נוסח, שהפריטים עצמם יוטמעו במפרט הקיים במקום שיהיו שני מסמכים נפרדים, כי יש מפרט ממילא, דבר שלא מייתר את התיקון לחוק, שיאמר: יקבע את החובה לקבוע את הפריטים האלה ואת מחירם. 

לגבי השאלה של המחיר שייקבע, מבחינתנו, כמו שאנחנו רואים את זה, יש פה עוד נקודה. ברגע שזה משהו שנכנס עם מחיר למפרט, זה אומר שזה נתון למשא-ומתן. מה היתה חלק מהבעיה לפי מיטב הבנתי, מה שהפריע גם לחבר הכנסת שטרית? שנודע לבן-אדם על הזיכוי או החיוב בדיעבד, הרבה אחרי שהוא חתם על החוזה, כשקורה אותו אירוע של תוספת או השמטה. כאן הדבר יופיע מראש, זה יהיה בטיוטה של החוזה. אם האדם ירצה להתווכח, להעלות, להוריד את המחירים, זה חלק מהמשא ומתן הכללי. מבחינתנו זה יתרון באופן הזה.
<היו"ר דוד צור:>
האם יש בעיה עם הדבר הזה?

<אמיר הלר:>
אין שום בעיה.
<אתי בנדלר:>
אני רוצה להצביע בכל זאת על המשמעות של הדברים האלה. לצורך העניין, נניח שמדובר על ארון מטבח. כפי שהוסכם בין חבר הכנסת לבין בוני הארץ, פרט לנקודות חשמל ונקודות מאור, שאר המחירים התייחסו רק לסכומים שהרוכשים יזוכו עליהם אם הם ייוותרו עליהם, לא אם הם יבקשו תוספת או שינוי, לכן באופן טבעי תמיד-תמיד לקבלן יהיה תמריץ לקבוע מחירים מאוד נמוכים. כך למשל ארון מטבח – 5,000 שקלים. אתם יודעים מה – 10,000 שקלים. אני לא רואה כיצד במשא-ומתן יתחילו - - - 
<היו"ר דוד צור:>
נוסח החוק אומר - - -
<אתי בנדלר:>
זה בדיוק מה שאומר נוסח החוק. מייד נקרא אותו ואני אעיר את ההערות שלי.

<היו"ר דוד צור:>
בסעיף קטן (ב) הוא אומר "הודיע קונה למוכר על הוספת פריט מתומחר, יחייב אותו" - - -
<אתי בנדלר:>
אדוני, הפריטים שיהיו מתומחרים יכילו שתי קבוצות: במקרה שמבקשים הוספה או שינוי ובמקרה שמבקשים ויתור, וזה יבוא לידי ביטוי בתקנות. מה שהוסכם בין חבר הכנסת שטרית לבין ארגון בוני הארץ, ככל שאני מבינה, אומר שלגבי הוספה או שינוי, המחירון יכלול אך ורק נקודות חשמל ומאור, אם אינני טועה - - - 

<מאיר שטרית:>
טלוויזיה.
<אתי בנדלר:>
וטלוויזיה, נכון. 

לגבי שאר הפריטים המתומחרים - -

<היו"ר דוד צור:>
אינסטלציה וכן הלאה.

<אתי בנדלר:>
- - זה יחול רק על ויתור, כולל אסלות וכו'.

<מאיר שטרית:>
לגבי קרמיקה למשל זה שינוי. אדם יכול להחליף את הקרמיקה, את הכיורים, את האסלות, את הכול.
<אתי בנדלר:>
לא הבנתי שמדובר כאן בשינוי.

<מאיר שטרית:>
ודאי.

<אמיר הלר:>
מה שאנחנו - - -

<מאיר שטרית:>
קיצרנו את הפריטים שאדם יכול לשנות, זה כולל את מערכות מיזוג האוויר והחימום - -
<אמיר הלר:>
לא.

<מאיר שטרית:>
- - חשמל - - -

<אמיר הלר:>
חבר הכנסת שטרית, אני אזכיר. קבענו בישיבה שארונות מטבח, ריצוף, מתקני תברואה וכלים סניטריים - - -
<לאה ורון:>
ארונות מטבח, ריצוף - - -
<מאיר שטרית:>
לאט-לאט.

<אמיר הלר:>
ארונות מטבח, ריצוף, מתקני תברואה וכלים סניטריים, למעט הכנות לחיבור ונקודות גז, נקודות מאור קיר ותקרה - - -
<לאה ורון:>
מר הלר, אתה יכול לאט, כך שגם אני אוכל לכתוב?
<אמיר הלר:>
סליחה, גברת ורון.

<לאה ורון:>
תודה. מתקני תברואה וכלים סניטריים - - -

<אמיר הלר:>
למעט הכנות לחיבור ונקודות גז, שאפשר להזדכות על זה. נקודות מאור קיר ותקרה בתקע מעגן נפרד, שזה כל השקעים. 

<מאיר שטרית:>
קרמיקה כמובן ומתקני תברואה.
<עדנה לרמן:>
זה ריצוף.
<אמיר הלר:>
קרמיקה זה חלק מהריצוף. חבר הכנסת שטרית, בתוך המפרט זה נמצא תחת הכותרת של "ריצוף", אבל זה לרבות קרמיקה לפרוטוקול. זה נמצא תחת ראש פרק "ריצוף". אמרנו שזה לא כולל מתקני קירור ומתקני חימום.

<מאיר שטרית:>
נכון.

<אמיר הלר:>
זה כמעט כל הפרטים שבמחירון, אגב.
<אתי בנדלר:>
לגבי אלה, במקרה שאני מבקשת שינוי או תוספת, המחיר יהיה נקוב מראש?

<אמיר הלר:>
לגבי שינויים או תוספות, לא ניתן לדעת מראש מה התוספת של אותו פריט. אם למשל אני מספק בסטנדרט ארון מטבח מסוג מסוים, ואת לא מעוניינת בארון מטבח, יהיה רשום הזיכוי שתקבלי עבור ארון מטבח - -
<מאיר שטרית:>
בדיוק, אני יכול לסדר את זה לבד.
<אמיר הלר:>
- - כמו שעורך-דין פז אמר: אם המחיר קבוע של 5,000 שקלים לארון מטבח, ואת רוצה להתמקח אתי על כמה תקבלי בזיכוי, תוכלי להתמקח, אבל - - -

<אתי בנדלר:>
מר הלר, אני מציעה שתענה באופן ישיר לוועדה על השאלה. אם אני מבקשת תוספת או שינוי של כל אחד מהפריטים האלה: קרמיקה, אסלה נוספת וכו' תוספת או שינוי, האם המחיר יהיה קבוע מראש או המחיר יתייחס אך ורק למקרה שבו אני מוותרת על הפריטים האלה?
<אמיר הלר:>
לשאלתך אני אענה בקצרה. לא, זה לא יכלול את הנושא של תוספת, אבל באריכות אני אענה שכאשר יש לך כיור, שירותים, ארונות מסוג מסוים וכו' וכו', מסטנדרט מסוים שהקבלן נותן במפרט, אני מניח שלא תרצי לבקש את אותו כיור שוב ושוב בבית.
<אתי בנדלר:>
זו תוספת כיור.

<לאה ורון:>
אנחנו נרצה תוספת לארונות מטבח. הקבלן נתן לי 3 מטר ארונות מטבח ואני רוצה 6 מטר.
<אמיר הלר:>
אי-אפשר לתמחר, כי ארון מטבח נעשה פר גודל של מטבח. אתה לא יכול להביא סטנדרט של 3 מטר ולהגיד שב-5 מטר זו תוספת של 50 שקל לכל מטר. אי-אפשר להגיד דבר כזה, זה הרי תלוי אותו מטבח.
<אליאב בן שמעון:>
כל סטנדרט הוא סטנדרט אחר.
<אמיר הלר:>
כל סטנדרט הוא שונה. גם הקבלן מזמין - - -

<היו"ר דוד צור:>
אנחנו לא בנאים. שואלת היועצת המשפטית, הגברת בנדלר, שאלה פשוטה. בהנחה שיש מטבח מסוים - -
<מאיר שטרית:>
יש לו מחיר ל-3 מטר ויש מחיר למטר.
<היו"ר דוד צור:>
- - יש שלושה ארונות, ואנחנו רוצים שיהיו שם עוד שני ארונות בדיוק אותו דבר, בדיוק באותו חומר - -

<אתי בנדלר:>
אותו סטנדרט.

<היו"ר דוד צור:>
- - אותו סטנדרט. האם יהיה בזה תוספת - -
<אליאב בן שמעון:>
לא קיים דבר כזה.
<היו"ר דוד צור:>
האם זה יהיה על-פי הזיכוי או על-פי מחיר שייקבע?

<אליאב בן שמעון:>
אדוני היושב-ראש, לא קיים דבר כזה. המחיר של 3 מטר ארון מטבח לא שווה ערך ל-5 מטר ארון מטבח, ולא מוסיפים שליש. דהיינו, אם מטר עולה 100 שקלים, ואנחנו מוסיפים מ-3 מטר ל-5 מטר, זה לא אומר שאני צריך להוסיף 200 - - -
<היו"ר דוד צור:>
תסביר לי למה.

<אליאב בן שמעון:>
א', כי כאשר קבלן פונה לייצור של מטבחים, הוא מייצר 100 מטבחים בסטנדרט ובגודל מסוים. אנחנו יוצאים ממערכת ייצור המונית ועוברים למשהו פרטני וספציפי שצריך התאמות ומחירים אחרים. כנ"ל לשאלה של גברתי היועצת המשפטית לגבי שינוי סטנדרט בכלים סניטריים לדוגמה או משהו כזה.
<אתי בנדלר:>
אני לא מדברת על שינוי סטנדרט, אני מדברת על אותו סטנדרט.
<היו"ר דוד צור:>
במקום כיור אחד יהיו שני כיורים – אחד לחלבי ואחד לבשרי.
<אליאב בן שמעון:>
לזה המחיר נתון ממילא. אם יש עכשיו כיורים, שני כיורים, אז נמצאים שני כיורים.

<היו"ר דוד צור:>
לא, יש כרגע אחד, והכיור הוא מסטנדרט מסוים ובא הקונה ואומר: אמרת לי שאם אני מזכה על זה, זה יעלה לי 100 שקלים, תוסיף לי אחד כזה, תעשה לי את זה גם ב-100 שקל.
<אליאב בן שמעון:>
במקרה של מה שאדוני היושב-ראש אמר זה אותו מחיר, אבל במקרה שאתה רוצה עכשיו - - -
<אתי בנדלר:>
על סמך מה זה יהיה אותו מחיר? איך זה בא לידי ביטוי בהצעה?
<אמיר הלר:>
אני רק רוצה להסביר נקודה מסוימת. חבר הכנסת שטרית - - -

<קריאה:>
- - -

<אליאב בן שמעון:>
ברור, זה לא כולל עבודה. ברור שזה לא כולל עבודה, שלא יהיו אי-הבנות. אם אני צריך להכין אינסטלציה לעוד כיור, זה משהו אחרי לגמרי.

<אמיר הלר:>
גברתי היועצת המשפטית, אני חושב שגם - - -

<מאיר שטרית:>
תן לי רגע להתייחס. תן לי.

<אמיר הלר:>
סליחה.

<מאיר שטרית:>
אני מוכן לציין את בוני הארץ שהיו הגונים בגישה, לפחות בפגישה אתי. אני מבין את הבעיה שמעלים ואני לא מתעלם ממנה. יש בעיה להגיד שאני רוצה להוסיף ל-3 מטר עוד 2 מטר ולקבל אותו מחיר. זה הגיוני, כי הקבלן מזמין - - -
<היו"ר דוד צור:>
הוא הסביר נכון, שהוא מזמין סטנדרט.
<מאיר שטרית:>
עדיין יש יתרון לקונה היום, כי מרגע שהקונה יודע מה מחיר המטבח שלו, המשא-ומתן בינו לבין הקבלן על התוספת, יש לו בסיס. הוא יכול להגיד: אני מבין שאתה צריך להוסיף לי על העבודה 10%, 20%, הקבלן לא יכול לקרוע אותו ולהגיד לו שעל נקודת חשמל במקום לקבל ב-50 שקל, זה יהיה ב-500 שקל. זה כבר לא יקרה. ברגע שיש מחירים, אני חושב שזה צעד גדול קדימה.
<לאה ורון:>
למה זה לא יקרה?

<מאיר שטרית:>
אנשים לא טיפשים. 
<אליאב בן שמעון:>
צודק חבר הכנסת, אנחנו נותנים נקודת ייחוס, רפרנס כזה לקונה, ומפה שיתקדם.

<מאיר שטרית:>
אם 1 מ"ר עולה לך 10,000 שקל ואת מבקשת עוד 2 מ"ר ויגידו לך "50,000" שקל, תגיד: השתגעת?
<לאה ורון:>
שקלתי לבטל את המטבח ולקנות מטבח חדש בגלל המחיר שדרשו ממני על התוספת.

<מאיר שטרית:>
צודקת.

<היו"ר דוד צור:>
אני רוצה להתקדם, כי אנחנו סביב אותה נקודה. אני חושב שהבנו. מי עוד רוצה להתייחס?
<עדנה לרמן:>
אני רוצה להתייחס לשני דברים.

<היו"ר דוד צור:>
מי גברתי?

<עדנה לרמן:>
אני מנכ"ל אגודת אדריכלי הפנים בישראל. אנחנו אלה שעושים את כל השינויים בפנים ורואים את כל התהליכים הקשים. זה נכון שלקבלנים יש - - -
<מאיר שטרית:>
קשים למי? 

<עדנה לרמן:>
ללקוח, למי שקונה.

<מאיר שטרית:>
חשבתי לקבלן.

<עדנה לרמן:>
לא. יש יתרון לקבלן להכתיב את הסטנדרט שהוא נותן. הסטנדרט הוא בדרך כלל, במטבחים לדוגמה, שאין נשלפים, יש ארון, יש לו מחיר. הוא באמת אולי עולה 5,000 שקל לקבלן, אבל הלקוח תמיד יעשה אפגרייד, ואז אם באים ואומרים לו: אני נותן לך מטבח של חברה זאת וזאת או זאת וזאת, אז יש איזה מקום להתייחס, כי בחברה עצמה התייחסו לנשלפים ויודעים. יש בעיה נוספת, זה לא רק שקע חשמל, היום התקשורת בדירה היא בכל חדר, לא רק בכל חדר, בכל קיר. בכל קיר יש כמה נקודות ועל זה מוסיפים הון עתק.
<אתי בנדלר:>
למה גברתי מתכוונת כשהיא מדברת על תקשורת?

<עדנה לרמן:>
תקשורת זה מחשבים. לכל ילד יש מחשב בחדר, ויש הרבה ילדים, נגיד כך, טלוויזיה מחוברת לאינטרנט, האינטרנט היום הוא בכל בית. כל הנקודות האלה הן לא נקודות חשמל, הן נקודות תקשורת.

<אמיר הלר:>
הכול Wi-Fi היום.

<אליאב בן שמעון:>
בדיוק בשביל זה חבר הכנסת התעדכן לגבי נקודות כוח שיהיה מחיר של תוספת. זה ההיגיון מאחורי זה. בדיוק זאת היתה הכוונה.
<עדנה לרמן:>
מה שחסר בארץ, וזה נושא נוסף לדיון ואולי אחר, שתהיה אפשרות לקנות דירת מעטפת. כל אחד יקבל את הדירה בלי כלום בפנים ויעשה בפנים מה שהוא רוצה.
<מאיר שטרית:>
צודקת, יש כאלה שעושים את זה.
<עדנה לרמן:>
אין אפשרות היום לעשות את זה.

<היו"ר דוד צור:>
זה קיים, לא?
<עדנה לרמן:>
לא. זה קיים באצולה. כלומר, אם אתה הולך לדירות באבן גבירול, פינת כך וכך, שם תקבל מעטפת, תעשה בפנים מה שאתה רוצה.
<אליאב בן שמעון:>
זה לא קיים רק באצולה.
<עדנה לרמן:>
בדירות לזוגות צעירים זה לא קיים - -

<היו"ר דוד צור:>
בדירות לזוגות צעירים זה לא קיים?

<עדנה לרמן:>
- - ואז אין אפשרות לעשות בפנים את החלוקה שאתה רוצה, אם יש לך ארבעה ילדים או שניים, או אם אתה רוצה חדר עבודה. אין. אתה מקבל סטנדרט, חדר שאי-אפשר להכניס אליו מיטה זוגית וארון. ואני אומרת "אי-אפשר". בזמן האחרון אני עושה מכל שני חדרים חדר אחד, כי אי-אפשר, והם יגידו מה שהם רוצים. אי-אפשר.
<אליאב בן שמעון:>
אם גברתי אדריכלית, היא יודעת שיש תקנים במדינת ישראל, ובתקנים נקבעו גודלי החדרים וכנראה אף אחד לא עובר על התקנים.
<עדנה לרמן:>
כתוב שאסור לעשות אמבטיה בלי חלון, ויש אמבטיות בלי חלון.
<אליאב בן שמעון:>
אני רק רוצה לתקן את החברה.

<היו"ר דוד צור:>
שנייה. שנייה.

<אליאב בן שמעון:>
שנייה. בהחלט יש היום חברות בנייה שבונות בשיטת המעטפת. אומנם כל דייר אמור להגיע לחברה ולשבת עם אדריכל החברה ולתכנן את הפנים של הדירה שלו, אבל בהחלט כבר קיימות חברות כאלה.
<עדנה לרמן:>
מעט. אני אומרת "לאצולה". זה לא קיים בבנייה לזוגות צעירים.

<אליאב בן שמעון:>
לא לאצולה, בבנייה המונית.

<היו"ר דוד צור:>
אני מבקש. קודם כול, הארת והערת נקודה חשובה. זרקת פה כפפה שצריך להרים, אולי בחקיקה בעניין הזה, אולי משרד השיכון יתייחס לזה באיזה צו או משהו, אבל זה לא בחוק הזה. 
<עדנה לרמן:>
אמרתי: לחשוב קדימה.

<מאיר שטרית:>
זה לא האכסניה.

<היו"ר דוד צור:>
החוק של חבר הכנסת שטרית, אני חושב, קודם כול, תורם תרומה משמעותית לשקיפות הדברים, ויש בזה חשיבות רבה מאוד. החוק הוא חוק שמקדם בעוד משהו יכול להיות, אומנם בשוליים, אבל חשוב, גם אולי בריסון מחירי הדירות ובשקיפות, בעיקר בשקיפות, וזה דבר חשוב מאוד. לא שהיה מה להסתיר, אבל חשוב שהדברים ייעשו. אם אין הערות נוספות, אני רוצה לעבור להקראת החוק ולעבור להצבעה.
<אתי בנדלר:>
יהיו לי הערות כמובן תוך כדי קריאה, אדוני.

<היו"ר דוד צור:>
מצוין.

<אמיר הלר:>
רק הערה אחרונה קטנה - -

<היו"ר דוד צור:>
כן, קטנה.

<אמיר הלר:>
- - שזה לא יגבר על הוראות החוזה. לפחות המועד להודעה על הוספה או ביטול, על-פי הוראות - - -
<אתי בנדלר:>
יש לי הערה גם לזה כמובן.

<היו"ר דוד צור:>
תיכף נקרא, ואז תעירו הערות לעניין הסעיפים. בבקשה, מי קורא?

<אתי בנדלר:>
אני מציעה שאני אקרא במקרה הזה.
<היו"ר דוד צור:>
בבקשה.

<אתי בנדלר:>
חוק המכר (דירות) (תיקון מס' ....), התשע"ד-2014. תיקון סעיף 3 – קודם כול, אני אקדים ואומר שסעיף 3 לחוק המכר (דירות) עניינו בפרטי המפרט, ואני אקרא את סעיף קטן (א) שלו ואת סעיף קטן (ב), כי אחריהם מוצע להוסיף את סעיף קטן (ב1).

סעיף 3 בנוסחו הנוכחי אומר כדלקמן: "(א) המפרט יהיה בטופס שקבע השר בצו שהובא לידיעת ועדת הכלכלה - - -" – ולא בכדי אני מדגישה את המילים האלה ​– "לפני פרסומו ברשומות; צו כאמור יכול שיהיה כללי או לסוג של דירות ותחילתו תהא בתום שלושה חדשים מיום פרסומו ברשומות, זולת אם נקבע בו לכך מועד מאוחר יותר". (ב) "המפרט יכול שיתייחס, בנוסף על הדירה הנמכרת, גם לחלקים אחרים של הבניין שבו נמצאת הדירה, למעט דירות אחרות, ולקרקע שעליה עומד הבנין, הכל כפי שנקבע בצו".

ובכן, נקבע צו לפני שנים רבות, החוק הזה הוא משנת 1973, ואז היה מקובל שמביאים צווים או חקיקות משנה לידיעת הוועדה. בשנים האחרונות זה השתנה לחלוטין, והיום הוועדות תמיד מבקשות שזה יובא לאישור הוועדה. ולכן אני עוברת עכשיו לסעיף קטן (ב1) המוצע בהצעת החוק. 

"(ב1) המפרט יכלול גם מחירון של פריטים אותם קבע השר, מבין הפריטים שבמפרט, לעניין ויתור או הוספה של פריטים אלה (להלן ​– פריטים מתומחרים)." ולכך יש לי, אדוני, שתי הערות: האחת, שזה יהיה "אותם קבע השר, באישור ועדת הכלכלה". השנייה, כפי שמציע חבר הכנסת שטרית, להתייחס גם לעניין שינוי, ויתור או הוספה.
<היו"ר דוד צור:>
יש בכך הקשחה מהסעיף של "לידיעת ועדת הכלכלה"?
<אתי בנדלר:>
בוודאי. מביאים לידיעת ועדת הכלכלה, ואז ועדת הכלכלה קוראת את הצו ואומרת: עכשיו אני יודעת. אישור זה מחייב את אישור הוועדה.
<היו"ר דוד צור:>
משרד השיכון, יש לו מה לומר בעניין, אני מניח.

<אמיר פז:>
קודם כול, מהותית בשנים האחרונות באמת אין הבדל. דרך אגב, המפרט לא ישן, המפרט תוקן מחדש ב-2008 והובא לדיון בוועדה הזאת. אף אחד אצלנו לא העלה על דעתו שבגלל שזה רק "לידיעת", הוא לא צריך לבוא לפה ולדון על המפרט, וזה מה שנעשה גם אז.
<היו"ר דוד צור:>
אז אין לכם התנגדות.
<אמיר פז:>
אין לנו התנגדות, אבל אם כבר, שיהיה אחיד.
<אתי בנדלר:>
אני מוכנה לתקן גם את סעיף קטן (א).

<אמיר פז:>
אם מתקנים את סעיף קטן (א), לא צריך לכתוב את זה גם פה. אם זה נכנס לצו, והצו יהיה באישור הוועדה, אז ממילא - - -
<אתי בנדלר:>
אין בעיה. אם כך, נתקן בסעיף קטן (א) במקום "שקבע בצו" – "באישור ועדת הכלכלה".
<מאיר שטרית:>
האם לא רצוי להכניס פה מהם הפריטים שיבואו בצו?

<אתי בנדלר:>
כל הפריטים יהיו באותו צו.
<מאיר שטרית:>
זאת אומרת, משרד השיכון יכין את הפריטים, ואתו יש הסכמה.
<אתי בנדלר:>
נכון.

<מאיר שטרית:>
אני רוצה להבין שיש הסכמה על הפריטים.

<אמיר פז:>
כן.
<היו"ר דוד צור:>
איך זה מתבטא, ההסכמה של הפריטים, בחוק? השר הורה?

<אתי בנדלר:>
לא, זה רק מאחורי הקלעים. כל זה יבוא לידי ביטוי בצו.
<מאיר שטרית:>
צריך להכין צו שיכלול את הפריטים האלה - - -

<אתי בנדלר:>
יכול להיות, עם כל הכבוד, אני כבר אומרת לחבר הכנסת שטרית, שאם בעת הדיון בצו יהיו נניח נוכחים חמישה חברי כנסת ושלושה מהם ידרשו שיהיו פריטים נוספים בצו, הצו לא יאושר כפי שהוא.
<לאה ורון:>
הפריטים הנוספים, אני מניחה, לא מדאיגים את הוועדה, מה שמדאיג את הוועדה אלה אותם פריטים שירדו מההסכמות שסוכם עליהם עם חבר הכנסת שטרית.
<אתי בנדלר:>
הכול יכול להיות. יש כרגע הסכמות, אבל כיוון שאני - - -

<היו"ר דוד צור:>
למה שאותם פריטים שכבר הוסכם עליהם לא יעוגנו עכשיו בחקיקה?
<אמיר פז:>
גם כך זה לא היה אמור להיות מעוגן בסעיף עצמו, אלא כתוספת נפרדת. אנחנו חושבים שזה רק יבלבל ויסרבל אם תהיה תוספת נפרדת לשלושה, ארבעה או עשרה הפריטים האלה, כאשר המפרט ממילא כולל אותם. אני מודיע שכן נביא תיקון כזה - - -
<היו"ר דוד צור:>
יש הסכמה, אני לא רואה לובי שמתגייס נגד.
<אמיר פז:>
בגלל שנטען זה תלוי ביוזמה של השר - - -
<היו"ר דוד צור:>
אוקיי, זה נכתב לפרוטוקול.

<לאה ורון:>
לדאבוננו, חקיקת המשנה שמביאים משרדי הממשלה לוועדה משום מה אורכת זמן רב וממושך.
<מאיר שטרית:>
נקבע זמן.

<היו"ר דוד צור:>
בתוך כמה זמן, אתה מאריך, זה יובא לוועדה?

<מאיר שטרית:>
60 יום?

<אמיר פז:>
ממילא אנחנו דנים עכשיו בתיקונים אחרים שלא קשורים למפרט.
<היו"ר דוד צור:>
אפילו שאני בסך-הכול שנה בכנסת, אנחנו למודי ניסיון שכאשר מגיעות הצעות לתיקון חוק מסוים, הממשלה אומרת לנו שהיא כבר במסגרת הצעת חוק ענקית, גדולה, שאורכת בערך שש קדנציות, ובסוף אנחנו לא רואים את האור בקצה המנהרה. פה מדובר על משהו מאוד ספציפי, שהיינו שמחים אם היה מגיע בלוח-זמנים סביר.
<אמיר פז:>
גם התיקון שאנחנו מדברים עליו זה לא צו חדש כמו שהיה ב-2008, אלא תיקונים נקודתיים. לפני חודשיים פרסמנו קול קורא לגבי תיקון הצו, כבר עבר המועד של הגשת ההערות.

<היו"ר דוד צור:>
האם אתה יכול להגיד לנו כמה זמן זה ייקח בערך עד שזה יגיע לוועדה?
<מאיר שטרית:>
60 יום. זה סביר.

<אתי בנדלר:>
מה שמציע חבר הכנסת שטרית ואני מבינה שגם חבר הכנסת צור עכשיו זה לקבוע בחוק עצמו מתי יובא הצו לאישור ועדת הכלכלה.

<היו"ר דוד צור:>
60 יום זה בסדר?

<אמיר פז:>
שוב, כדי לעמוד מאחורי מה שאנחנו אומרים - -

<היו"ר דוד צור:>
90 יום.

<אמיר פז:>
- - אנחנו מבקשים שיהיו 90 יום.

<היו"ר דוד צור:>
90 יום, חבר הכנסת שטרית.
<מאיר שטרית:>
מסכים.

<היו"ר דוד צור:>
מקובל. אוקיי.

<אתי בנדלר:>
שלושה חודשים מיום פרסומו של החוק.
<מאיר שטרית:>
מאה אחוז.

<עדנה לרמן:>
אני רוצה להבין. האם מדובר ברשימת הפריטים? די התבלבלתי. אני יוצאת מפה, אני לא יודעת להגיד מה היתה ההחלטה. מה שהוא אומר עכשיו זו רשימת הפריטים?
<מאיר שטרית:>
כן.
<אתי בנדלר:>
סליחה?

<עדנה לרמן:>
מה שמדברים פה זה הפריטים שיהיו ברשימה?

<אתי בנדלר:>
כן.

<מאיר שטרית:>
כן, שיבואו בצו.

<היו"ר דוד צור:>
כן. כאשר מה שכבר הוסכם זו רשימת הפריטים שציינו פה, שחבר הכנסת שטרית הגיע להבנה עליהם עם בוני הארץ.
<מאיר שטרית:>
האם יש התנגדות שנכניס את שמות הפריטים שהשר יביא בצו?
<עדנה לרמן:>
אני רוצה לדעת מהם באמת. רצוי שנדע מהם.

<מאיר שטרית:>
יש מתנגדים לזה?

<אתי בנדלר:>
זו עמדת משרד הבינוי והשיכון. אין לי עמדה בעניין.

<ליאורה לבקוביץ זידמן:>
לא כדאי.

<מאיר שטרית:>
למה לא כדאי? כולם פה לא שקטים. נכתוב: המפרט יכלול גם מחירון של הפריטים הללו שהשר יקבע, פריטים א', ב', ג', ד', ה'.
<ליאורה לבקוביץ זידמן:>
אם אפשר ברשותכם להתייחס - - -

<מאיר שטרית:>
בבקשה.

<היו"ר דוד צור:>
מי הגברת?

<ליאורה לבקוביץ זידמן:>
אני ממשרד השיכון. אם אנחנו רוצים לעשות לטובת הדיירים ולא לסבך אותם עם יותר מדי מסמכים וסתירות ביניהם, והמפרט הוא הבסיס שאתו הם רואים מה הם הולכים לקנות, איך נראה הבית, איך נראים חומרי הגלם, איך נראים החלונות ואיך נראות הדלתות, כדאי שבאותו מסמך יופיע גם אותו מחיר של הפריט, אם הם רוצים לשנות, כי מהניסיון שלי, ואני מתעסקת הרבה עם דיירים, עם מבנים, זה יוצר בלבול. כל התוספות והמסמכים יוצרים בלבול מול הדיירים. כדאי שזה יופיע במקום אחד. אם אין ויכוח לגבי מהות הפריטים, אין סיבה שזה לא יגיע מהר. הסיבה היחידה שבגללה אנחנו מתעכבים עם ההבאה של הצו, כי אנחנו רוצים לשקף את כל השינויים שהתקבלו במפרט חוק המכר לפי הקול הקורא שלנו. אין טעם לשגע את השוק ולעשות שלוש פעמים תיקונים למפרט.

<לאה ורון:>
לא הבנתי את התשובה. אני מתנצלת.
<ליאורה לבקוביץ זידמן:>
התשובה היא שאנחנו מעדיפים שזה יהיה במפרט ולא בחקיקה.

<עדנה לרמן:>
יש לי רק הערה אחת. כשכתוב "כיור", אם כתוב "כיור חרסה" מתוצרת זו וזו, אתה יודע איך להתייחס גם למחיר. כשכתוב "כיור" ומביאים משהו מטורקיה ואתה לא יודע מה רמת האיכות שלו, אז יש בעיה. כיור לבד בלי לדעת איזה כיור - - -
<היו"ר דוד צור:>
אנחנו לא ניכנס לזה.

<אליאב בן שמעון:>
כל כיור שנכנס לארץ עובר תקינה.

<היו"ר דוד צור:>
לא ניכנס לזה.

<מאיר שטרית:>
למרות אי-הנוחות שלי בתור מחוקק, והייתי מאוד רוצה שיופיעו בחוק הפרטים הללו, אני מוכן להגיד שיש לי אמון במשרד השיכון, ואני כבר מודיע שאני אעמוד על המשמר שיגיע הצו. אני סומך עליכם.

<היו"ר דוד צור:>
קבענו בתוך 90 יום.

<אתי בנדלר:>
שלושה חודשים, אדוני.

<היו"ר דוד צור:>
אנחנו בסעיף?

<אתי בנדלר:>
קודם כול, אמרנו שבסעיף קטן (א) הקיים במקום "לידיעת ועדת הכלכלה" יהיה "באישור ועדת הכלכלה". בסעיף קטן (ב1) יוסף "לעניין שינוי, ויתור או הוספה". אלה התיקונים בעניין זה. האם אדוני רוצה להצביע על סעיף 1?
<היו"ר דוד צור:>
מי בעד?

הצבעה

בעד – פה אחד
סעיף 1 להצעת חוק המכר (דירות) (תיקון מס' 7) (מחירון הפריטים שבמפרט), התשע"ד-2014,  נתקבל בכפוף לתיקונים.
<היו"ר דוד צור:>
פה אחד. הלאה.
<אתי בנדלר:>
הוספת סעיף 3א:
"2. אחרי סעיף 3 לחוק העיקרי יבוא: "מחירון הפריטים שבמפרט 3א. (א) קונה המבקש לוותר על פריט מתומחר, להוסיף פריט מתומחר או לשנות מיקומו, ימסור על כך הודעה למוכר לפני התקנת הפריט ולא יאוחר מהמועד האחרון שנקבע לכך בחוזה המכר, אם נקבע מועד כאמור."
אדוני, אני חוששת. לא שאני לא מביעה אמון, אבל תמיד יכולים להיות כאלה שיסטו מהשורה ויכניסו אולי הוראות לא כל-כך לטובת הקונה, כמו למשל שהודעה על כך צריכה להימסר לא יאוחר מ-60 ימים ממועד חתימת החוזה, כשזה יכול להיות שנה וחצי לפני התקנת אותם פריטים. לכן אני מציעה להגביל את זה, כדי שלא יסכלו את הרעיון הזה, "ובלבד שלא ייקבע מועד מוקדם מ-60 ימים ממועד התקנת הפריט".
<אמיר הלר:>
לא. זה שלב ממש-ממש מאוחר.
<אתי בנדלר:>
מהו השלב הנכון? אני לא רוצה שבחוזה תקבעו מועד לא ריאלי.
<אמיר הלר:>
גברתי היועצת המשפטית, אני חושב שגם לרגולציה שהיא מאוד חודרנית ברמה של ירידה לפרטים יש גבול לכמה אפשר לרדת לרמה החוזית בין דייר לבין קבלן.
<מאיר שטרית:>
מתי השלב הנכון?

<אמיר הלר:>
אפשר לקבוע בחוזה מתי לקבלן נוח שימסור לו את השינויים, גם הקבלן רוצה שהדייר בסוף יהיה מרוצה - - -
<אתי בנדלר:>
זה יכול להיות שנה וחצי לפני הביצוע, למשל?
<אמיר הלר:>
זה לא יכול להיות שנה וחצי לפני הביצוע.

<אתי בנדלר:>
למה?

<אמיר הלר:>
הוא רוצה לקוח מאושר. גברתי היועצת המשפטית, שנה וחצי לפני הביצוע זה אומר שהוא יכול לצאת מהחוזה ולהגיד שהוא לא מעוניין בחוזה.
<אתי בנדלר:>
על סמך מה אם החוזה חתום?

<אמיר הלר:>
בהסכם בדרך כלל כתוב בתוך כמה זמן מוצא היתר בנייה ותחילת עבודה ויש לו מועד למסירת הדירה.
<מאיר שטרית:>
מתי הזמן הנכון?

<אמיר הלר:>
אני רוצה להזכיר לך, גברתי, - - -

<מאיר שטרית:>
תגיד מתי הזמן הנכון. מתי הזמן הנכון?

<לאה ורון:>
אפשר לקבוע חודשיים לפני ביצוע?
<אמיר הלר:>
לפני ביצוע של הדירה?

<אתי בנדלר:>
לא של הדירה, של אותו פריט.

<לאה ורון:>
עוד לפני התקנת הכיור לצורך הדוגמה.

<אמיר הלר:>
אם הוא מכין את כל האינסטלציה ואת כל הדברים מראש, ואז חודשיים לפני הוא רק צריך לשים את הכיור והוא בא אליו לבקש שינוי: אני לא רוצה לא פה, אלא פה - - -

<מאיר שטרית:>
לכן אנחנו שואלים, תענה מתי - - -

<אתי בנדלר:>
תגיד אתה מתי הזמן - - -

<מאיר שטרית:>
מתי הזמן הנכון?

<אהוד נדב:>
רבותי, אני רוצה להתייחס למטרה בעניין. אנחנו צריכים לראות מהצד של מה שאתם קוראים "לקוח", מהצד של רוכש הדירה. רוכש הדירה צריך זמן כדי לתכנן. ברגע שהוא חתם על הסכם המכר, הוא יודע שהוא כבר בעסקה, אנחנו מתחילים את הסטופר מהתקופה הזאת. הוא לא צריך אחרי שנה וחצי מיום שהוא חתם על החוזה להיזכר להתחיל לתכנן, אז האמירה צריכה להביא בחשבון שני דברים: האחד, שיהיה זמן לקונה לתכנן אחרי שהוא מכר. הוא בדרך כלל מתחיל כבר לפני - - -
<לאה ורון:>
אחרי שהוא רכש.
<אהוד נדב:>
השני, שיהיה זמן לקבלן לבצע את זה. אלה שתי המגבלות.

<מאיר שטרית:>
אנחנו שואלים: מתי הזמן הזה?

<אהוד נדב:>
זה תלוי. אם אנחנו מדברים לדוגמה על העתקת מקום של שירותים. זה כרוך באינסטלציה שהיא בכל גובה הבניין, אז לא דין העברת שקע בקיר ממקום למקום, כשעוד לא עשית - - -
<מאיר שטרית:>
מתי הזמן הנכון? חבר'ה, אתם לא עונים לשאלה. תענו על שאלה פשוטה. תגידו מתי הזמן מבחינתכם שבו עדיין יש זמן לקונה לעשות שינוי ועדיין זה טוב לקבלן.
<היו"ר דוד צור:>
חצי שנה לפני התקנה?

<אמיר הלר:>
אודי, סליחה. ההתקנה לפעמים לא רלוונטית, כי לארון מטבח ההתקנה נעשית ממש לפני האכלוס לעומת כל מיני דברים אחרים. בגלל זה, אולי אפשר להציע – רוני, תגיד לי אתה אם זה בסדר – שזה לא יאוחר מחודשיים לאחר מועד קבלת היתר הבנייה.
<אתי בנדלר:>
אני מזכירה לכם שלפי ההצעה שלכם השינוי או הוויתור או התוספת חלים לפי ההסכמה שלכם רק לגבי נקודות כוח, נקודות מאור, נקודות אינסטלציה.
<מאיר שטרית:>
זה לא משפיע על האינסטלציה.

<אתי בנדלר:>
זה לא חל אפילו לגבי אינסטלציה. אינסטלציה, נדמה לי שלא הוסכם עליה.

<אמיר הלר:>
לא. באינסטלציה הוסכם שזה יהיה חלק מהזיכויים.
<אתי בנדלר:>
לגבי הזיכויים, אתם צריכים לדעת מראש?
<אמיר הלר:>
כן. אני צריך לדעת מראש.

<אתי בנדלר:>
תגיד לגבי תוספות או שינויים.

<אמיר הלר:>
כדי להודיע לקבלן המשנה שלי שאני לא רוכש ממנו 100 יחידות, אלא רק 50 יחידות, אני צריך לדעת מראש.

<מאיר שטרית:>
מתי?

<אמיר הלר:>
אני צריך לדעת את זה מראש.

<מאיר שטרית:>
מתי?

<אתי בנדלר:>
אני לא יודע למה את מופתעת, אבל אני צריך לדעת מראש.

<מאיר שטרית:>
מתי? אתה לא עונה על השאלה. מתי?

<אמיר הלר:>
זה תלוי. יש בניין של 30 קומות ויש בניין של שתי קומות - - -
<מאיר שטרית:>
סלח לי, אני בא בניסוח לקראתכם. התשובה "תלוי" – הסכמתי לקבל את ההרחבה שאתי אומרת, חודשיים מיום האישור. תענה לגבי הזמן. אני שואל אותך, תגיד בצורה הגונה מתי הזמן הנכון. אתה לא יודע, בסדר - - 

<אמיר הלר:>
זה מעקר את החוק.
<מאיר שטרית:>
- - אם אתה לא יודע, אולי מישהו אחר יודע ויגיד לנו מה הזמן הטוב. אני מנסה להיות הגון כלפיכם.

<היו"ר דוד צור:>
אתה בחוזה המכר יכול לעקר את כל - - -

<לאה ורון:>
אולי אתם יכולים לעזור - - -

<אמיר הלר:>
יש חוזה מכר שנעשה אחרי שהבניין נבנה - - -

<עדנה לרמן:>

מה שקורה שהקונה - - -

<היו"ר דוד צור:>
רגע. דברו שניים-שניים...

<אמיר הלר:>
יש חוזה מכר שנעשה אחרי שהבניין נבנה, יש חוזה מכר שנעשה כשהבניין נמצא על הנייר עדיין ולא הוצא לו היתר בנייה והוא נמצא כאופציה. יש שלבים שונים. יש בניין של 30 קומות ויש בניין של שתי קומות. בגלל זה המועדים שאתם מבקשים ממני להגיד הם כל-כך משתנים וכל-כך תלויים בכל מיני דברים. קשה לי להגיד לכם. לכן אמרתי: מה שנקבע בין הקבלן לבין הדייר בחוזה.
<אתי בנדלר:>
הרי אתה יודע שזה לא מה שנקבע, זה מה שמוכתב לרוכש.

<היו"ר דוד צור:>
כן, גברתי. מי הגברת?

<כרמלה וולקומירסקי:>
אני מאגודת אדריכלי הפנים. אני רוצה להגיד משהו גם מניסיון בבנייה יותר ציבורית, אבל לגבי דיור זה אותו דבר. בדרך-כלל כשקבלן נכנס לפרויקט, יש לו משלב מסוים היתרים, וזה נושא ארוך. משלב מסוים יש לו גם צפי לגבי לוחות-הזמנים שלו, כי הוא לא יושב באוויר לגמרי, יש לו גם לוח-זמנים שלו עם שינויים לגבי שלבי ביצוע העבודה – שלד בניין, מתי נכנסים קבלני המשנה הראשיים של המערכות. לא מדובר פה על שקע, אלא באמת על כל הקווים הוורטיקליים, מה שאתם מדברים. זאת אומרת, שאם הניסיון שלכם, ואנחנו לא מדברים על משהו קטן, בדרך כלל כשמישהו בא לרכוש דירה, הוא יכול בפרקי זמן שונים מבחינת לוח-הזמנים שלכם לבצע את הרכישה, ואז אתה יכול להגיד לו בפרק הזמן הזה שהוא נכנס אתכם לעסקה, בתוך כמה זמן הוא צריך להעביר לך את תוכניות השינויים שלו ואני מכירה את זה מכל מיני מקומות. אנחנו מחויבים עד מועד מסוים להעביר את השינויים, אבל הדבר הזה צריך להיכנס להסכם. ברגע שהוא חתם, הוא צריך לקבל מכם את המועד - -
<אמיר הלר:>
זה מה שאנחנו אומרים. 
<כרמלה וולקומירסקי:>
- - אבל שזה ייכנס בפנים - -

<אמיר הלר:>
אין בעיה, זה מה שאנחנו אומרים.
<כרמלה וולקומירסקי:>
- - זה יחייב את שני הצדדים. 

<היו"ר דוד צור:>
זה לא פותר את הבעיה שתכתבו שם בחוזה ביניכם לבין הקונה, בשלב שהוא לא ממש יודע מה הוא רוצה לשנות, באופן שיכבול אותו ביכולת שלו לפנות אליכם בשינוי רלוונטי.
<מאיר שטרית:>
אני לא אוכל להגיד לו: חודש מהיתר הבנייה - - -
<היו"ר דוד צור:>
מיום החתימה.

<מאיר שטרית:>
עדיין האיש לא יודע שום דבר.

<אמיר הלר:>
יכול להיות שהבניין מושלם.

<כרמלה וולקומירסקי:>
יכול להיות שצריך להחליט שהרוכש מקבל בשלב המשא-ומתן איזה צפי של שלבי ביצוע המבנה.
<מאיר שטרית:>
מה לדעתך הזמן הנכון גם מבחינת הבונה, בלי שיעשו לו בלגן גדול בבנייה? מה הזמן הנכון לקבוע מבחינת הקונה ומבחינת הבונה שעד אז הקונה צריך להודיע על שינוי אם הוא רוצה? אני לא רוצה לפגוע בהם. אני רוצה שזה יהיה הגון כלפי הקונים והגון כלפי הבונים.
<כרמלה וולקומירסקי:>
יכול להיות שצריך בנקודה מסוימת של שלב שלד הבניין.
<אמיר הלר:>
אם הוא קנה את הדירה כשהבניין הושלם?

<רוני בריק:>
יש המון שלבים.

<היו"ר דוד צור:>
אז בחוזה המכר סביר שתאמר לו חודש מחתימת החוזה.

<אמיר הלר:>
אם הבניין הושלם, אז אי-אפשר. אז הוא לא עושה שינויים.

<קריאות:>
 - - -

<אמיר הלר:>
אני לא יכול להגיד "חודש מחתימת החוזה" שיבקש - - -

<היו"ר דוד צור:>
למה הוא לא יכול? זה יעלה לו כסף. הוא יכול. 

<כרמלה וולקומירסקי:>
אפשר, אבל זה יעלה כסף.
<אמיר הלר:>
לא. כאן הקבלן כבר יצא מהתמונה.

<מאיר שטרית:>
כשהבניין הושלם, זה לא עומד על הפרק.

<רוני בריק:>
היות שאני קבלן, אני לא חושב שיש פה עוד קבלן, אז כך - - -

<מאיר שטרית:>
נשמע ממך, הכי טוב.

<רוני בריק:>
השלבים הם שלבים שונים ואני דווקא מצטרף לגברתי, יש פה בעיה לקבוע את לוחות-הזמנים. אנחנו מנהלים משא-ומתן, ואם הדירה עכשיו מוכנה והקונה מאוד רוצה לקנות ואני מאוד רוצה למכור, אבל הוא יושב עם עורך-דין או עם אדריכל כזה או אחר והוא מבקש ממני לעשות שינויים ואני לא מסכים, זכותו לא לקנות, לכן את המשא-ומתן הזה אני אנהל אתו אם זה יהיה 30 יום או 60 יום או 90 יום. יש בניין שאני בונה, בונים באזור השרון, עדיין בונים אותו בלי חניון תת-קרקעי והוא על עמודים. אני מגיע לקומה ראשונה בסדר גודל של 21 יום עד 30 יום, כבר קדחתי עמודים, אני עושה רצפה של קומה ראשונה, ואז אני חייב גם לדעת את מערכות השירותים. יש בניינים שאנחנו בונים עם חניון תת-קרקעי, זה שישה או שבעה חודשים עד שאנחנו יוצאים מהאדמה במקרה הטוב, ואז יש יותר זמן לקונה בקומה הראשונה. יש הבדל בין קונה בקומה ראשונה לקונה בקומה העשירית או בקומה ה-15 מבחינת לוחות-הזמנים. לכן זה לא רק לצורך הנוחיות שלנו ולצורך ההיערכות שלנו. זה עניין של משא-ומתן, קונה יגיד: אני לא יכול, אני רוצה לשנות, לא קונה את הדירה, אני מאוד ארצה למכור לו, סביר להניח שאני גם אלך לקראתו - - -
<מאיר שטרית:>
תסכימו לשישה חודשים מיום הוצאת היתר הבנייה? האם זה הגיוני?
<אתי בנדלר:>
לגבי נקודות חשמל ומאור ושקעים ונקודות כוח. רק על זה מדובר.

<רוני בריק:>
 האינסטלציה היא מאוד חשובה - - -
<אתי בנדלר:>
לגבי ויתור אתה מדבר.

<רוני בריק:>
סליחה, גברתי, גם לגבי תוספת, כי זה צינור שעובר מלמעלה למטה, אני לא יכול לשחק אתו.

<מאיר שטרית:>
אני מציע שישה חודשים מיום היתר הבנייה.

<אתי בנדלר:>
אני מציעה, אדוני, אולי שתיעשה הבחנה בין הפריטים שעליהם אנחנו מדברים, קודם כול לגבי תוספות או שינויים במחיר מוסכם, שזה בסך הכול כל נקודות המאור, שקע, כוח וכיוצא בזה. כאן לדרוש שבן-אדם ימקם בדיוק את הנקודות שהוא רוצה, שישה חודשים מיום הוצאת היתר הבנייה, אני חושבת שאין אדם סביר שיגיד - - -
<לאה ורון:>
שלא לדבר על זה שיש שלבים שונים בהוצאת - - -

<אתי בנדלר:>
יש נקודה מאוד חשובה אולי לגבי שינויים אחרים שהצעת החוק בכלל לא מתייחסת אליהם, או לגבי ויתורים. אולי כאן אתם צודקים וצריכים ללכת למועד מוקדם יותר, אבל כשמדברים על הוספה או שינויים במחיר מוסכם, שזה נקודות חשמל, מאור וכוח - - -

<רוני בריק:>
זה לא ישים בקומות הראשונות, בטח לא בבנייה צמודת קרקע.
<אתי בנדלר:>
מה לא ישים? להוסיף נקודת מאור?
<רוני בריק:>
בוודאי, יש כבר טיח בקירות.

<היו"ר דוד צור:>
אני לא רוצה לשמוע יותר מדי הסברים, בסוף נהפוך להיות בנאים פה. חצי שנה מיום קבלת ההיתר, למעט בניין קיים - - - 

<לאה ורון:>
שבנייתו הושלמה.
<אמיר הלר:>
יש בנייה צמודת קרקע. אני עכשיו בונה וילה, אני מחויב לפי החוק לעשות הכול - - -

<מאיר שטרית:>
עולה בדעתך שמי שבונה וילה לא ישב על כל הפרטים בבית שלו?

<היו"ר דוד צור:>
שם אנחנו פחות מתרגשים, כי שם התכנון נעשה לפרטי פרטים.

<אמיר הלר:>
החוק חל. זה אומר שאם אחרי חצי שנה הוא רוצה לשנות, הוא יכול לשנות לפי החוק. אני לא מבין למה שזה לא ייקבע בחוזה. חבר הכנסת שטרית, הרי זה היה גם מוסכם עליך.

<מאיר שטרית:>
תקשיב, אתה מביא מקרים קיצוניים שאתה משתמש בהם נגד הטיעון, ואתה לא צודק. אני מציע לך להיות הגיוני. אם תלך כך, אני אלך לכיוון השני ואגיד לך: לא מעניין אותי. אתה תיתן מספיק זמן להודיע, עד חודשיים לפי כניסה לדירה. אתה רוצה שאני אהיה קיצוני כמוך? לא. תהיה הגיוני. לגבי הקבלן, אני מבין מה שהוא אומר, אז אנחנו מוכנים, למעט בניין קיים, מאה אחוז. 

<אמיר הלר:>
מה זה בניין קיים?

<מאיר שטרית:>
אתה דיברת על דירה גמורה. בניין שבנייתו הושלמה, זה מחוץ לעניין. גמרנו, תרד מהעניין. לגבי בניינים לא קיימים, בניינים שהולכים לבנות. אתה יודע, hard cases make bad law. אני לא רוצה להגיע למצב הזה, אתה דוחף אותי בכוונה ללכת לכיוון הקיצוני ההפוך. אני מציע לך, עזוב. אני מנסה להיות הגון אתכם. אנחנו דנים בחקיקה - - -
<היו"ר דוד צור:>
תן לי רגע להציע, מאיר, האם משרד השיכון במסגרת הצו שתביאו לוועדה לאישור – האם אז תוכלו לבוא, נאמר ונחליט שזה יבוא לפתחכם, שתקבעו על-פי הפריט גם את הזמן?

<מאיר שטרית:>
אני מציע לקבוע חצי שנה מיום תחילת הביצוע, למעט בניין שבנייתו הושלמה.
<רוני בריק:>
למה לא 60 יום מיום הרכישה?

<מאיר שטרית:>
כי הרכישה יכולה להתבצע שנתיים לפני הבנייה. אנשים קונים דירות על הנייר.
<רוני בריק:>
הם מתכננים עם אדריכלים.

<אתי בנדלר:>
לכולם יש אדריכלים, אדוני? לכמה אחוזים מרוכשי הדירות יש אדריכלים? הם יכולים לדעת באותו שלב אם הם רוצים עוד נקודת מאור או עוד נקודת חשמל?

<מאיר שטרית:>
אדוני היושב-ראש, חצי שנה מיום תחילת הביצוע.

<היו"ר דוד צור:>
משרד השיכון, מה עמדתכם?

<ליאורה לבקוביץ זידמן:>
אנחנו מציעים לעשות תזמון שהוא לפני תחילת ביצוע העבודות באתר.

<היו"ר דוד צור:>
כמה זמן?

<ליאורה לבקוביץ זידמן:>
רגע, נגדיר בשלבים. זה שלב ביצוע היסודות, מה שאנחנו קוראים לו "שלב 08", שזה נראה לי שלב שבו אתה עוד לא מדייק את המעטפת של המבנה מבחינת חומרי הגמר, וזאת הנקודה שאנחנו מדברים עליה.
<היו"ר דוד צור:>
אני הולך להצעה שחבר הכנסת מאיר שטרית הציע פה. חצי שנה מיום - - -
<מאיר שטרית:>
מיום תחילת ביצוע, למעט בניין שבנייתו הושלמה.

<אתי בנדלר:>
רגע. שישה חודשים - - -

<מאיר שטרית:>
מיום תחילת הביצוע.

<אתי בנדלר:>
מיום תחילת הביצוע של מה, אדוני?

<מאיר שטרית:>
של הבנייה, של הבניין.

<לאה ורון:>
מיום תחילת הבנייה.

<היו"ר דוד צור:>
מיום היתר הבנייה.

<מאיר שטרית:>
מיום תחילת הבנייה.

<ליאורה לבקוביץ זידמן:>
זה לא טוב. תחילת הבנייה זה משהו קצת חמקמק, כי עבודות הפיתוח באתר הן תחילת בנייה - - -
<מאיר שטרית:>
מיום יציקת יסודות - -
<עדנה לרמן:>
זה גם תלוי בקומות.

<מאיר שטרית:>
- - איזה שלב זה?

<ליאורה לבקוביץ זידמן:>
זה שלב 08. שלב 07, 08, מה שאנחנו מציעים.

<מאיר שטרית:>
08 זה יציקת יסודות?

<ליאורה לבקוביץ זידמן:>
כן.

<מאיר שטרית:>
בשלב 08.

<אמיר הלר:>
גם אינסטלציה?

<אתי בנדלר:>
איך קראתם לזה? מיום תחילת מה?

<מאיר שטרית:>
יציקת יסודות.

<קריאות:>
- - -

<ליאורה לבקוביץ זידמן:>
לא חצי שנה. לא יאוחר מסיום שלב 08.

<אתי בנדלר:>
לא יאוחר מיום סיום איזה שלב?

<ליאורה לבקוביץ זידמן:>
08, שזה ביצוע היסודות, ביצוע ביסוס המבנה.
<קריאות:>
 - - -

<עדנה לרמן:>
למה הוא צריך להחליט אז? לקומה 28 או 22 יש זמן, למה צריך עכשיו - - -

<אתי בנדלר:>
תשמעו את ההערה הזאת. אני חושבת שזה באמת לא ראוי. זה פוגע בחלק מהדיירים. אני יכולה לומר לכם שיש רבי קומות, עד שמגיעים לקומה ה-19 או אפילו 9, יש עוד שנה וחצי מאותו שלב. אולי בכל זאת הצעה שמשרד הבינוי - - -

<היו"ר דוד צור:>
של 08?
<אתי בנדלר:>
לא, שמשרד הבינוי יגיש הצעה לכלול את זה בצו בהתאם לסוגי הדירות, אם מדובר בבניית רבי קומות או לא. למה לחתוך את זה?

<מאיר שטרית:>
אני חושב שסתם מסבכים את המצב. 
<לאה ורון:>
לא לפני. אם הקבלן רוצה לאפשר - - -

<מאיר שטרית:>
יש קבלן אחד. אני אדבר עם הקבלן.

<לאה ורון:>
תתחמי אותו.

<אתי בנדלר:>
ודאי שלא לפני. ובלבד שלא ייקבע מועד מוקדם - - -
<מאיר שטרית:>
תנסה לחשוב מזווית הראייה של הקונה. הרי פה האינטרס שהקונה יהיה מרוצה גם מבחינתך. אתה לא רוצה למכור לקונה ממורמר את הבית, לכן אתה נותן לו אופציה לשנות. בארצות-הברית למשל, שם לא מוכרים דירות לפני שהן גמורות. אגב, בסן-פרנסיסקו, ניו-יורק, אתה קונה דירה רק אם היא מושלמת, ואז אדם יכול להיכנס, לבחור כל דבר, לשנות מה שהוא רוצה, לבחור את הטפטים, יעשו לו מה שהוא רוצה. אנחנו לא שם. לצערי אנחנו רחוקים מאוד משם, למרות שהמחירים פה יותר יקרים משם. אנחנו עדיין מאוד רחוקים משם. בואו ננסה להיות הגונים. תגיד אתה בהיגיון מה לדעתך זמן נכון, שגם לך זה טוב. אתה רוצה מראש, ובצדק, לדעת מה השינויים כדי להיערך אליהם. אנחנו לא מדברים על שינויים באינסטלציה של הבניין, אנחנו לא מדברים על היסודות של הבניין, לא מדברים על הקירות של הבניין, לא מדברים על המעטפה החיצונית, לא מדברים על החלונות, לא מדברים על הדלתות, מדברים על דברים פנימיים. קרמיקה וריצוף מגיעים אחרי שכבר גמרת את כל הבניין. זה עיקר השינויים שאנשים עושים. מטבח זה אחרי שגמרת את הבניין, נקודות חשמל זה אחרי שכמעט גמרת את הבניין. לכן יש זמן מסוים שבו עדיין הגון להגיד לדייר: אדוני, תגיד לי מה אתה רוצה ואני אשנה לך. לך זה טוב, להם זה טוב, לא מבזבזים לך כסף. אם היית יכול להגדיר זמן נתון, להגיד לי מתי, זה היה פותר לנו את הבעיה ולא לחכות שמשרד השיכון יכניס אתכם לצווים, לשלב כזה וכזה וכזה.
<אמיר הלר:>
יש לי הצעה, חבר הכנסת שטרית - -

<רוני בריק:>
אני מקבל את ההצעה של משרד השיכון, 90 יום מ-08.

<אמיר הלר:>
 - - תגיד לי אם ההצעה הזאת מקובלת עליך.

<היו"ר דוד צור:>
סליחה, סליחה. מדבר הקבלן עכשיו. אתם הבונים, הוא הקבלן.

<אהוד נדב:>
מדובר בסגן נשיא התאחדות בוני הארץ.
<היו"ר דוד צור:>
רגע, הקבלן אומר את - - -

<אמיר הלר:>
הקבלן הוא סגן נשיא התאחדות בוני הארץ.

<היו"ר דוד צור:>
הקבלן. הוא גם קבלן.

<מאיר שטרית:>
מאה אחוז, אחרת הוא לא יכול היה להיות סגן נשיא - - -

<היו"ר דוד צור:>
סיימת לדבר?

<מאיר שטרית:>
אני מדבר אתו בתור קבלן, לא בתור סגן.
<היו"ר דוד צור:>
מה התשובה שלך?

<רוני בריק:>
אני מסכים. אני חושב ש-90 יום מ-08 זה די סביר. אני שוב חוזר למה שאמרתי קודם, שאני מצטרף לגברתי. בכל מצב יהיה חוק, אנחנו נעמוד בחוקים, אנחנו מקיימים חוקים, עם זאת, תמיד זה יבוא לדירה מוכנה, דירה לא מוכנה, דירה מרוצפת, לא מרוצפת. זאת אומרת, יש פה מיליון ואחד שינויים פר הסכם, פר חוזה, פר לוח-זמנים. לוחות-הזמנים משתנים.

<מאיר שטרית:>
אני מעדיף שישה חודשים.

<קריאה:>
- - -

<היו"ר דוד צור:>
אני לא יכול לשמוע את כולם, זה כבר נהיה - - -
<אמיר הלר:>
אני רוצה להציע הצעה.

<היו"ר דוד צור:>
שנייה. היועצת המשפטית כתבה פה נוסח שאני חושב שהוא יכול לענות על שני הדברים האלה. מה שכותבת לנו היועצת המשפטית שלנו: ובלבד שלא ייקבע מועד מוקדם - - -
<אתי בנדלר:>
זה בא בסוף. ולא יאוחר מהמועד האחרון שנקבע לכך בחוזה המכר, אם נקבע מועד כאמור - -
<היו"ר דוד צור:>
- - ובלבד שלא ייקבע מועד לשישה חודשים מיום סיום שלב ביצוע היסודות בבניין. ה-08 שאמרת.

<אמיר הלר:>
שישה חודשים - - -

<היו"ר דוד צור:>
תקשיבו עכשיו לסייג: או מועד אחר שיקבע השר בצו – אנחנו נותנים פה אפשרות לגמישות, שהשר בסוף יקבע בצו – באישור ועדת הכלכלה של הכנסת, ורשאי השר לקבוע מועדים שונים לסוגי בתים או דירות.

<מאיר שטרית:>
מקובל עלי.
<היו"ר דוד צור:>
מי בעד?
<עדנה לרמן:>
הערה אחת.

<אמיר הלר:>
אני יכול רק הערה קטנה?

<היו"ר דוד צור:>
בלי הערה. מי בעד?

הצבעה

בעד – פה אחד
סעיף 3א(א) לחוק המכר (דירות) (תיקון מס' ....) (מחירון הפריטים שבמפרט), התשע"ד-2014, נתקבל בכפוף לשינויים.

<לאה ורון:>
אושר. 
<היו"ר דוד צור:>
בבקשה.

<אמיר הלר:>
חבר הכנסת שטרית, אפשר הצעה אחרת, יכול להיות שזה יהיה מקובל עליך? ההצעה שאנחנו מציעים היא 90 יום מההיתר, מהיתר הבנייה - - -
<מאיר שטרית:>
לא. לא מקובל.

<היו"ר דוד צור:>
עזוב, אתה חוזר עוד פעם. אפשרנו את הפתח הזה - -

<מאיר שטרית:>
עזוב, גמרנו. הלאה.

<היו"ר דוד צור:>
- - אם השר יחשוב בצו שלגבי בניינים מסוימים שתגדירו אתם שאכן 90 יום זה הזמן הריאלי, הוא יקבע בצו ואנחנו נאשר את זה בוועדת הכלכלה, אבל קבענו לפחות את הכלל וממנו עכשיו אפשר לחרוג.

<לאה ורון:>
כולנו יודעים שישנם היתרי בנייה שמוצאים למבננים שלמים.
<מאיר שטרית:>
שנתיים קודם.

<לאה ורון:>
לסדרה שלמה של בניינים.

<קריאה:>
היה המשך.

<אמיר הלר:>
היה המשך לסעיף. 
<לאה ורון:>
אבל הוא דיבר על התייחסות להיתר הבנייה.

<אמיר הלר:>
לא. רציתי להתייחס למועד ההסכם.
<היו"ר דוד צור:>
אנחנו ממשיכים להקריא.

<אתי בנדלר:>
אם כך, בסעיף קטן (א), הנוסח שאושר בוועדה זה "קונה המבקש לוותר על פריט מתומחר, להוסיף פריט מתומחר או לשנות מיקומו, ימסור על כך הודעה למוכר לפני התקנת הפריט ולא יאוחר מהמועד האחרון שנקבע לכך בחוזה המכר אם נקבע מועד כאמור, ובלבד שלא ייקבע מועד מוקדם לשישה חודשים מיום סיום שלב ביצוע היסודות בבניין או ממועד אחר שיקבע השר בצו, באישור ועדת הכלכלה של הכנסת, ורשאי השר לקבוע מועדים שונים וסוגי בתים או דירות".
<מאיר שטרית:>
מאה אחוז.

<אתי בנדלר:>
"(ב) הודיע קונה למוכר על ויתור על פריט מתומחר" – עכשיו אנחנו מדברים רק על ויתור – "יזכה אותו המוכר במחיר הנקוב במפרט לגבי אותו פריט; הודיע קונה למוכר על שינוי או הוספת פריט מתומחר, יחייב אותו המוכר במחיר הנקוב במפרט לגבי אותו פריט".

<היו"ר דוד צור:>
הערות לסעיף. 

<אתי בנדלר:>
אני רק רוצה לוודא שהתוספת או הזיכוי חלים רק אם הוא הודיע במועד הנקוב, שאם לא כן, הוא לא יהיה זכאי לכאורה - - -
<מאיר שטרית:>
זה לא עולה אוטומטית מהחוק?

<אתי בנדלר:>
אני מבהירה את זה.

<היו"ר דוד צור:>
מי בעד? 
הצבעה

בעד – פה אחד
סעיף 3א(ב) לחוק המכר (דירות) (תיקון מס' ....) (מחירון הפריטים שבמפרט), התשע"ד-2014, נתקבל בכפוף לשינויים.

<היו"ר דוד צור:>
פה אחד. סעיף קטן (ג).
<אתי בנדלר:>
"(ג) המוכר ימסור מרפט מעודכן לקונה שהודיע לו על שינוי, ויתור או על הוספה כאמור בסעיף קטן (ב)."
<היו"ר דוד צור:>
הערות לסעיף הזה? מי בעד? 
הצבעה

בעד – פה אחד
סעיף 3א(ג) לחוק המכר (דירות) (תיקון מס' ....) (מחירון הפריטים שבמפרט), התשע"ד-2014, נתקבל בכפוף לשינויים.

<היו"ר דוד צור:>
פה אחד.
<אתי בנדלר:>
הוועדה גם הציעה קודם וצריכים להצביע על זה, שצו לפי סעיף קטן (ב1), צו ראשון, לפי סעיף קטן (ב1) כנוסחו בחוק זה, יובא לאישור ועדת הכלכלה, בתוך כמה? שלושה חודשים מיום פרסום החוק? 

<היו"ר דוד צור:>
שלושה חודשים.

<אמיר פז:>
צריך גם לקבוע הוראת מעבר בשאלה לגבי תחולה. צריך לחשוב.
<אתי בנדלר:>
צריכים לחשוב מה קורה עם חוזים שכבר נחתמו.

<אמיר פז:>
חוזים שכבר נחתמו, אי אפשר לגעת.

<לאה ורון:>
חוזים שכבר נחתמו זה ברור.

<אתי בנדלר:>
מה הבעיה? מרגע שהחוק כבר ייכנס לתוקפו ויהיה כבר מפרט מעודכן, זאת אומרת, מרגע שיהיה - - -
<מאיר שטרית:>
בניינים שהתחילו בנייתם.
<אתי בנדלר:>
זה יחול על חוזים שייחתמו החל מיום כניסתו של הצו המעודכן.
<אמיר הלר:>
את לא יכולה באמצע הבנייה לעשות את זה.

<ליאורה לבקוביץ זידמן:>
זה מאוחר מדי.
<אמיר פז:>
הבעיה היא אם זה בניין שמכרו חצי מהדירות, והוא כבר בשלב מתקדם. אז יש גם בעיה עם לוחות-הזמנים.
<מאיר שטרית:>
לכן אמרו: בניין חדש.

<אהוד נדב:>
על בניינים חדשים שייבנו בתוךX זמן מיום כניסת החוק לתוקף.
<ליאורה לבקוביץ זידמן:>
לא. אני מציעה שהתזמון יהיה היתר הבנייה, האם ניתן להם היתר הבנייה או לא. מועד בנייתם זה בעיה. אם היתר הבנייה ניתן לאחר כניסתו לתוקף של החוק הזה - - -
<היו"ר דוד צור:>
מקובל. מאשרים.

<אתי בנדלר:>
זה נורא רחוק, אדוני. תחשבו על זה שהיום ניתן היתר בנייה למבנה שעוד לא התחילו למכור בו דירות, עוד לא נעשו חוזים - -
<ליאורה לבקוביץ זידמן:>
הוא עוד לא מתוכנן.
<אתי בנדלר:>
- - אין שום דבר.

<מאיר שטרית:>
אולי אפשר לפני התחלת הבנייה – בניינים שטרם התחילה בנייתם.
<אתי בנדלר:>
יכול להיות שיתחילו את הבנייה - - -

<ליאורה לבקוביץ זידמן:>
זה חמקמק.
<מאיר שטרית:>
שלא התחילו לבנות.

<אמיר פז:>
תחילת בנייה זה לא מוגדר, זה מאוד בעייתי. דבר שני, אם ניתן היתר בנייה, זה אומר שזה כבר מתוכן. יש כבר תכנון.
<היו"ר דוד צור:>
זה לא אמור להיות בתוך הצו?

<רוני בריק:>
סליחה. אי-אפשר למכור לפני היתר בנייה. לפי החוק אנחנו לא יכולים למכור לפני היתרי בנייה.
<קריאות:>
- - -

<מאיר שטרית:>
 - - - חוזים חתומים.

<רוני בריק:>
והתניות. אני כפוף לחוק.

<מאיר שטרית:>
ענבל אור, כל הבניינים שהיא עכשיו הפסידה.

<לאה ורון:>
כל קבוצות הרכישה.

<מאיר שטרית:>
כל קבוצות הרכישה למיניהן ועוד ועוד. 

<רוני בריק:>
לא קבלנים.

<מאיר שטרית:>
גם קבלנים שבונים.

<היו"ר דוד צור:>
מה הנוסח הסופי שאנחנו רוצים לעניין תחולה?
<מאיר שטרית:>
כל בניין שבנייתו טרם החלה, עליו זה יחול.
<אתי בנדלר:>
הוא נמכר לפני אותו שלב שדובר עליו קודם.

<עדנה לרמן:>
או שהתכנון הפנימי שלו עוד לא בוצע.

<מאיר שטרית:>
אי-אפשר לדעת, אם יש לו היתר בנייה, אז כאילו יש תכנון פנימי.

<עדנה לרמן:>
כשהלקוח רוצה לקנות, עוד לא התחילו. יש היתרי בנייה, אבל לא ביצעו ללקוח.

<מאיר שטרית:>
לכן אני אומר: בניין שבנייתו טרם התחילה.

<היו"ר דוד צור:>
אם קבענו שזה שלב היסודות, למה שהתחולה לא תהיה - - -
<אמיר הלר:>
זה לא רלוונטי. החלת החוק מצריכה היערכות של קביעת המחירונים, קביעת הסגירה של המחירים וכל דבר וכו' וכו'.
<ליאורה לבקוביץ זידמן:>
בשלב ביצוע היסודות - - -
<היו"ר דוד צור:>
זה לא קיים? אין לכם מחירים?

<אמיר הלר:>
הרבה פעמים, והסברנו את זה בדיון הקודם שאין מחירים לכל מיני כלים לפני שלבים מסוימים, כי סוגרים עם קבלן על הריצוף לקראת סוף התהליך.
<מאיר שטרית:>
קודם אמרתם שאי-אפשר לשנות - - -

<אמיר הלר:>
זה לא רלוונטי - - -

<מאיר שטרית:>
אמרת קודם שאי-אפשר לשנות כי זה מוקדם מדי. עכשיו אתה אומר: לא, אנחנו לא יכולים לעשות, כי זה מאוחר מדי.

<אמיר הלר:>
חבר הכנסת שטרית, במחילה מכבודך, בבקשה לא לרדת עלי על מה שאני אומר, אני אומר כדי לסייע בדיון.
<מאיר שטרית:>
פעם אתה אומר א' ופעם אתה אומר ג'.

<אמיר הלר:>
אני מבקש לא לקבל את הריקושטים האלה כאילו אני עכשיו אומר דברים - - -
<מאיר שטרית:>
אתה אומר דבר והיפוכו.
<אמיר הלר:>
אני לא אומר דבר והיפוכו, אני מאוד קוהרנטי. אני מציע שבנושא הזה, כדי שיהיה ברור על איזה פרויקטים זה חל ועל איזה פרויקטים זה לא חל, אז פרויקטים שטרם הוצא עליהם היתר בנייה, מכאן ואילך זה יחול וכו'.

<ליאורה לבקוביץ זידמן:>
נכון.

<אמיר הלר:>
אנחנו מדברים על חוק שנעשה לאורך שנים ויחול לאורך שנים.

<מאיר שטרית:>
אם לא התחילו בניין, למה אני לא יכול לשנות? מה ההבדל?
<ליאורה לבקוביץ זידמן:>
אני רוצה לעזור. היתר הבנייה הוא מועד שהוא לא שחור-לבן, שיש לגביו דוקומנטציה ואתה יכול להוכיח כשמתגלעים ויכוחים, מועד התחלת הבנייה הוא מועד קצת חמקמק, וברגע שהוא לא שחור-לבן קשה לקבוע מועד כזה כמועד תחילה, לכן הנושא של היתר בנייה - - -
<אתי בנדלר:>
אני רוצה לשאול עכשיו מבחינת ההצדקה לגבי הדיירים.

<לאה ורון:>
הוא כל כך מוקדם המועד הזה. יש היתרי חכירה - - -
<ליאורה לבקוביץ זידמן:>
אנחנו מסתכלים על זה בטווח הזמן המיידי, אבל לאורך זמן חשוב שזה יהיה מועד נקוב, קבוע וידוע שאפשר לבדוק. זה מה שחשוב.
<אתי בנדלר:>
אני מבינה את מה שאת אומרת, אבל אני רוצה לשאול אתכם דווקא, האם זה סביר שבניין שכבר חפרתם יסודות, תתחילו לחתום חוזים בקשר אליו בעוד חצי שנה - - -
<אמיר הלר:>
לא, זה לא עובד כך.

<אהוד נדב:>
את צריכה לממן את הפרויקט הזה. 
<מאיר שטרית:>
רגע. יש לי הצעה אחרת.

<אהוד נדב:>
זה לא שקודם הדירה בנויה ואז את מוכרת. 
<אתי בנדלר:>
ברור. ברור.

<אהוד נדב:>
עוד לפני שאת עולה על הקרקע הרבה פעמים, מרגע שיש לך היתר בנייה, את רשאית להתחיל למכור. הבנק המלווה, זה רוב הפרויקטים, הוא דורש שיהיה פריסל, הוא דורש שיהיו מכירות של דירות כדי לממן את הדבר הזה.
<מאיר שטרית:>
מה הזמן הממוצע מיום שמקבלים היתר עד שמתחילים לבנות?

<לאה ורון:>
זה מאוד תלוי בקבלן.
<רוני בריק:>
זה 30 יום גג.

<אהוד נדב:>
מבחינת הקבלן, היות והוא משלם על היתר הבנייה, הוא משלם את האגרות וכו', כדאי לו כמה שיותר מהר. הוא משלם, יש לו מימון.
<אתי בנדלר:>
האם למשרד הבינוי והשיכון יש איזה נתונים על פערי זמן בין מתן היתר בנייה לבין תחילת בנייה?

<מאיר שטרית:>
אני מכיר 4 שנים, אני מכיר 5 שנים, אני מכיר 7 שנים.

<לאה ורון:>
גם אני.

<אתי בנדלר:>
חוזים שמכרו ב - - -

<ליאורה לבקוביץ זידמן:>
ללא קשר לנתונים האלה, שלב היתר הבנייה הוא השלב שבו אתה מחפש את הקליינטים ועושה אתם התקשרויות, וזה השלב שבו נחתם ההסכם בין הדייר לבין הקבלן, ולכן זה השלב הנכון מבחינת החלת תנאים שמשנים את ההתקשרות בין היזם לבין הדייר.
<היו"ר דוד צור:>
על זה דנו קודם. שואל אתכם חבר הכנסת שטרית מהניסיון שלכם. אנחנו לא רוצים שהחוק הזה יהיה אות - - -
<מאיר שטרית:>
מתה.

<היו"ר דוד צור:>
לא אמרתי מתה, אבל עוד חמש שנים אולי התיקון הזה יראה פרי.

<ליאורה לבקוביץ זידמן:>
מה פתאום.

<היו"ר דוד צור:>
לכן אנחנו שואלים מבחינת הניסיון שלכם. האם הזמן הממוצע בין היתר הבנייה לבין תחילת הבנייה הוא בטווח של חודשים או שנים?
<אמיר הלר:>
היתר בנייה הוא לשנה.

<היו"ר דוד צור:>
רגע.

<אמיר הלר:>
היתר בנייה פג אחרי שנה, אני מנסה להגיד את זה. היתר בנייה לא נמשך, אלא אם כן האריכו אותו ונחדש אותו.
<מאיר שטרית:>
כולם מחדשים אותו. נו, באמת.

<רוני בריק:>
אף אחד לא מוציא היתר בנייה ולא בונה. אני יכול לקבל את החשבון להיתר הבנייה, ואם אני מחליט שאני לא רוצה לשלם, אני גם לא משלם. אף אחד לא מוציא היתר בנייה ולא בונה - - -
<עדנה לרמן:>
בשלב הזה שום לקוח שקונה דירה כשזה על הנייר לא יכול לתת שינוים, זה מוקדם מדי, ואז הסעיף הקודם הולך לאיבוד. הכול קשור אחד בשני.
<אהוד נדב:>
לא, זה לא הולך לאיבוד, סליחה. הסעיף, הגדרנו אותו לשלב היסודות.
<היו"ר דוד צור:>
גברתי, את מבלבלת בין הסעיפים. 
<אהוד נדב:>
נכון, שינו את הסעיף.

<היו"ר דוד צור:>
גברתי, את מבלבלת בין הסעיפים. הסעיף הקודם מקבע זמן הרבה יותר קצר שהוא בשלב היסודות. כרגע אנחנו דנים בתחולת החוק, האם החוק יחול על הבניינים הקיימים או כאלה שנחתמו עליהם חוזה, או כאלה שיש עליהם רק היתר בנייה. אני הולך על שלושת הצמתים האלה.
<אתי בנדלר:>
יש קשר בין הדברים.

<היו"ר דוד צור:>
לא, היתרנו אותו.

<אתי בנדלר:>
רגע, אז אני רוצה לשאול. נניח שייחתם חוזה בנייה אחרי שהצו כבר יאושר ובטרם הושלם שלב היסודות. האם במקרה כזה, אדוני רוצה לומר שלא תהיה אפשרות לדייר לבקש שינוי? החוזה ייחתם אחרי שהצו כבר יהיה בתוקף וטרם הושלם שלב היסודות, ורק אז הם באים לחתימת חוזה. בשלב כזה לא ניתן יהיה לבקש שינוי או ויתור? 

<היו"ר דוד צור:>
אם הצו יאפשר, אז כן.

<אתי בנדלר:>
לכן אני אומרת - - -

<אהוד נדב:>
יהיו הוראות תחולה גם על הצו. הרי גם הצו יצטרך הוראות מעבר.

<מאיר שטרית:>
את מסכימה אתי שהצו יחול על בניינים שטרם עברו שלב 08? 
<אתי בנדלר:>
נכון.

<מאיר שטרית:>
אז זה נכנס לתוקף מיידי לכל בניין שעוד לא התחילו בבנייתו.

<אתי בנדלר:>
נכון, ובלבד שהצו כבר נכנס לתוקפו.

<מאיר שטרית:>
זה הכיוון הנכון ושיקום בית משפט. אני רוצה לראות שקבלן יגיד: אני לא משנה, כיוון שהתחלתי לבנות יומיים קודם. כלאם פאדי.
<היו"ר דוד צור:>
משרד השיכון, מה אתם אומרים? סביר?

<ליאורה לבקוביץ זידמן:>
אני לא משפטנית.
<מאיר שטרית:>
אני כן.

<היו"ר דוד צור:>
זה לא קשור למשפטנית, זה קשור לניסיון.

<ליאורה לבקוביץ זידמן:>

אני חוזרת על דעתי שחשוב שיהיה מועד שאפשר לאשש אותו. זה מה שאני חושבת. חייב להיות מועד שיש דוקומנטציה לגביו.
<לאה ורון:>
ברגע שחבר הכנסת שטרית אומר "תחילת ביצוע", זה בכל מקרה יוזמה שלאחר ההיתר, זאת אומרת הוא מיטיב עם אותם רוכשים צעירים שהוא היה מעוניין לסייע להם.
<היו"ר דוד צור:>
אנחנו מבלבלים בין הסעיפים.

<ליאורה לבקוביץ זידמן:>
אתם מבלבלים בין שני הסעיפים.

<היו"ר דוד צור:>
אנחנו עושים סלט מהסעיפים. כרגע מדובר רק על התחולה.
<אתי בנדלר:>
נכון.

<היו"ר דוד צור:>
ממתי תיכנס תחולת החוק.

<לאה ורון:>
התחילה, לא התחולה.

<אתי בנדלר:>
אני מציעה שזה יחול לגבי חוזים שייחתמו, לגבי דירות בבניינים שטרם הסתיים בהם שלב ביצוע היסודות, ובלבד שהצו כבר נכנס לתוקפו.

<מאיר שטרית:>
בדיוק. מקובל עלי.

<אתי בנדלר:>
זה בסדר?

<מאיר שטרית:>
מאה אחוז.

<לאה ורון:>
מצוין.

<היו"ר דוד צור:>
משרד השיכון.
<ליאורה לבקוביץ זידמן:>
אני חייבת להגיד משהו. כל תקנות התכנון והבנייה שמדברות על נושא של רגולציה וסטנדרטים, המועד שאליו הן מתייחסות הוא מועד קבלת היתר הבנייה. גם בכל הרגולציות שלנו אנחנו מנסים לא לבלבל את השוק ולהתייחס לאיזה מועד שהולך כחוט השני לאורך כל ההתקשרויות, כל הקביעות, כל התקנים, כל הרגולציות. זה לא נכון לקבוע תזמון מועדים שונים ביחס להתקשרויות שונות.
<אתי בנדלר:>
זה ממש לא רלוונטי, עם כל הכבוד. 
<ליאורה לבקוביץ זידמן:>
זה רלוונטי בעיני מאוד.

<אתי בנדלר:>
ברור שרגולציה לגבי קבלנים, הם צריכים לדעת מה הרגולציה החלה עליהם במועד קבלת היתר בנייה. זה ברור לחלוטין.

<ליאורה לבקוביץ זידמן:>
סליחה, אנחנו לא מדברים על זה - - 

<קריאות:>
- - -

<ליאורה לבקוביץ זידמן:>
 - - אנחנו מדברים על מועד - - -

<לאה ורון:>
כל מה שאתם מדברים זה תקופת הביניים. זו תקופה קצרה שהיא תקופת הביניים. זה הכול.
<ליאורה לבקוביץ זידמן:>
זו לא תקופת ביניים, אנחנו מסתכלים על זה מחר, אבל זה בסך-הכול יחול על כל ענף הבנייה מעכשיו ואילך. אנחנו תמיד משתדלים, ובכל החקיקות שנוגעות לבנייה, שמועד קבלת היתר הבנייה יהיה מועד ש-go/no go, ולכן חשוב שיהיה מועד אחד שכולם מתייחסים אליו בכל החקיקות, וזה איזה בסיס למתודולוגיה של התנהלות בענף הבנייה.
<מאיר שטרית:>
את צודקת בצד העקרוני, אבל את מוציאה מהכלל הזה אלפי זוגות צעירים שלא יכולים לשנות שום דבר. זה לא הגיוני.
<ליאורה לבקוביץ זידמן:>
אני מסתכלת על ענף הבנייה, וכל התזמונים משגעים את כולם.

<היו"ר דוד צור:>
קודם כול, אני חייב להגיד, ליאורה, תרמת לנו מאוד לדיון. אני מתכוון לזה ברצינות.
<ליאורה לבקוביץ זידמן:>
בגלל זה אני פה. תודה.

<היו"ר דוד צור:>
אני מתכוון לזה ברצינות, כי בסוף אלה נושאים מקצועיים וטוב שהממשלה בעניין הזה יכולה לתרום את תרומתה, להאיר גם את עינינו. מכיוון שזה עניין עקרוני, לא קשור לדעתי לרגולציה, אלא קשור לבשורה שתצא מפה, מחוק השקיפות הזה, אני חושב שאנחנו צריכים לקבל החלטה שהיא קוהרנטית לסעיף הקודם, שמדברת משלב היסודות, ועם זה נתקדם.
<אתי בנדלר:>
רק חוזים שייחתמו לגבי דירות באותם - - -

<היו"ר דוד צור:>
תקראי שוב את הנוסח.
<אתי בנדלר:>
כמובן זה לא נוסח סופי, זה ברמה של עקרונות, שזה יחול לגבי חוזים שייחתמו לגבי דירות בבניינים שטרם הסתיים בהם שלב ביצוע היסודות, ובלבד שהצו כבר נכנס לתוקפו. זאת אומרת, שהתמונה היא ברורה.
<היו"ר דוד צור:>
מי בעד? 
הצבעה

בעד – פה אחד
סעיף התחילה לחוק המכר (דירות) (תיקון מס' ....) (מחירון הפריטים שבמפרט), התשע"ד-2014 נתקבל.

<היו"ר דוד צור:>
תודה. אני נועל את הישיבה. תודה רבה לכולם על ההשתתפות, על התרומה. 

<הישיבה ננעלה בשעה 10:37.>
